钦定古今图书集成/方舆汇编/职方典/第1297卷 > 《宣慰岭南制》唐·常衮
## 钦定古今图书集成/方舆汇编/职方典/第1297卷 > 《宣慰岭南制》唐·常衮

敕：“理天下者先务于远安，本人情者必令其上达。或
刑罚不中，德信未孚，则生怨咨，是有申喻。朕以服岭
之表，方隅之大，南尽百越，专制万里，择将置守，常亦
难之。至于临遣，屡有明诫，俾施惠政，以恤疲人。而长
吏议法不平，作威以逞，因其猜阻，陷我忠良。冯季康、
何如？瑛等南方右族，累代纯臣，协其义烈之心，积有
艰危之效，惑于所谮，虐用其刑，无状致辟，遂生边患。
朕自托人上，每劳日昃，法天地之生成，弘父母之慈
爱，闻此滥罚，惕然疚怀，寻亦辨明，特令昭雪。如闻溪
洞尚有纷扰，哀我庶士，劳于甲兵，岂不求安，良有以
也。所以更谋良帅，先用旧德。兼御史大夫徐浩，历典
中外，长于抚绥，素所亲信，俾其政缉。元冬之首，当至
彼方，必能大布风化，永清麾管。仍命尚书比部员外
郎莫藏用往岭南宣慰，问以疾苦，吊其死丧。其季康
等遇害之家，躬自存抚，切加赡恤，务令得所，以慰遗
孤。其军州所有结聚，明申中旨，悬示大信。但能归附，
即是平人，岂唯复业安居，亦当随才命职，兼至桂州
宣慰。应水旱所损，或须蠲免，宜与观察使商量处置。
勉膺朝寄，以慰朕怀。”